

**MINISTERUL SÃNÃTÃŢII**

**INSPECŢIA SANITARĂ DE STAT**

Str. Cristian Popişteanu nr.1-3, 010024, Bucureşti, ROMANIA

Telefon: 021 / 3072557, email [iss2@ms.ro](mailto:iss2@ms.ro)

Nr

**RAPORT**

**referitor la acţiunea tematică de control privind condiţiile de aprovizionare cu apă potabilă a localităţilor din mediul rural**

În conformitate cu Planul naţional de acţiuni tematice de control în sănătate publică pentru anul 2024 şi ţinând cont de atribuţiile Ministerului Sănătăţii privind controlul respectării prevederilor legale în vigoare în ceea ce priveşte calitatea apei potabile, în calitate de autoritate competentă în acest domeniu, Inspecţia Sanitară de Stat a organizat şi a coordonat în **perioada 03.06 – 28.06.2024** acţiunea tematică de control pentru verificarea condiţiilor de aprovizionare cu apă potabilă a localităţilor din mediul rural.

Pe parcursul derulării acţiunii de control inspectorii sanitari au verificat respectarea reglementărilor legale în vigoare în ceea ce priveşte calitatea apei potabile, conform:

* Ordonanței Guvernului nr. 7/2023 privind calitatea apei destinate consumului uman;
* HG nr. 971/2023 pentru aprobarea Normelor de supraveghere, monitorizare și inspectie sanitară a calității apei potabile;
* Ordinului MS nr. 1030/2009 privind aprobarea de reglementare sanitară pentru proiectele de amplasare, construire și pentru funcționarea obiectivelor ce desfășoară activități cu risc pentru starea de sănătate a populației, cu modificările și completările ulterioare.

Totodată, controalele au vizat verificarea respectării actelor normative legate de personal (HG nr. 355/2007 privind supravegherea sănătăţii lucrătorilor, cu modificările şi completările ulterioare şi Ordinul nr. 2209/4469/2022 privind aprobarea Metodologiei pentru organizarea şi certificarea instruirii profesionale a personalului privind însuşirea noţiunilor fundamentale de igienă), a altor reglementări specifice sectorului de apă potabilă care au legătură cu domeniul sănătăţii publice, cum ar fi:

* Ordinul nr. 275/2012 privind aprobarea Procedurii de reglementare sanitară pentru punerea pe piaţă a produselor, materialelor, substanţelor chimice/amestecurilor şi echipamentelor utilizate în contact cu apa potabilă, cu modificările și completările ulterioare;
* HG nr. 617/2014 privind stabilirea cadrului instituţional şi a unor măsuri pentru punerea în aplicare a Regulamentului (UE) nr. 528/2012 al Parlamentului European şi al Consiliului din 22 mai 2012 privind punerea la dispoziţie pe piaţă şi utilizarea produselor biocide, cu modificările și completările ulterioare;
* Ordinul nr. 726/1178/96/2015 privind stabilirea măsurilor necesare pentru efectuarea controalelor oficiale de către personalul împuternicit al autorităţilor publice responsabile prevăzut în art. 4 alin. (1) din HG nr. 617/2014 privind stabilirea cadrului instituţional şi a unor măsuri pentru punerea în aplicare a Regulamentului (UE) nr. 528/2012 al Parlamentului European şi al Consiliului din 22 mai 2012 privind punerea la dispoziţie pe piaţă şi utilizarea produselor biocide, pentru a asigura respectarea Regulamentului (UE) nr. 528/2012;

- Ordinul nr. 10/368/11/2010 privind aprobarea procedurii de avizare a produselor biocide care sunt plasate pe piaţă pe teritoriul României, cu modificările și completările ulterioare.

De asemenea, inspectorii sanitari au aplicat, după caz, prevederile HG nr. 857/2011 privind stabilirea şi sancţionarea contravenţiilor la normele din domeniul sănătăţii publice, cu modificările și completările ulterioare.

Obiectivele acţiunii tematice au constat în:

* Inspecţia sanitară la staţiile de tratare a apei potabile din localităţile din zona rurală;
* Inspecţia sanitară la reţelele de distribuţie din localităţile din zona rurală;
* Inspecția sanitară la fântânile publice din zona rurală;
* Prelevare de probe de apă potabilă pentru determinări în laborator care au fost analizate în laboratoarele direcțiilor de sănătate publică județene.

Pentru deficienţele constatate în cadrul controalelor au fost aplicate următoarele  **sancţiuni contravenţionale**:

- **100 avertismente**

**- 137 amenzi în valoare totală de 1.914.000 lei**

**- 3 suspendări de activitate** la un furnizor de apă din județul Alba și doi furnizori de apă din județul Neamț.

Inspectorii sanitari au retras de la utilizare 410 litri **produse biocide** (folosite pentru dezinfecția apei potabile) cu termen de valabilitate expirat.

* La nivel național au fost **catagrafiate 3305 obiective** (stații de tratare și rețele de distribuție a apei potabile), din care:

- 1970 obiective cu autorizație sanitară de funcționare cu viza anuală, fără viza anuală, cu derogare, cu program de conformare, cu aviz temporar de funcționare;

- 1335 obiective care nu dețin autorizație sanitară de funcționare/aviz temporar de funcționare.

* Inspectorii sanitari au efectuat **control la 586 obiective**, dintre care:
* 305 obiective cu autorizație sanitară de funcționare cu viza anuală, fără viza anuală, cu derogare, cu program de conformare, cu aviz temporar de funcționare;
* 281 obiective care nu dețin autorizație sanitară de funcționare/aviz temporar de funcționare.
* În cadrul acestei acţiuni au fost efectuate verificări de către inspectorii sanitari la **553 staţii de tratare** **apă potabilă** care deservesc **1.294.823 locuitori** și au identificat următoarele aspecte funcționale:
* 545 stații au captare adecvată;
* la 387 stații se aplică în mod corespunzător procesul de tratare;
* la 187 stații se utilizează procedee de sedimentare;
* 226 stații dețin sisteme de filtrare adecvată;
* la 377 stații se efectuează clorinare / dezinfecție corespunzătoare;
* la 327 stații se realizează controlul procesului de tratare;
* la 490 stații se asigură întreținerea adecvată;
* 496 stații dețin personal adecvat care le operează.

Inspectorii sanitari au identificat faptul că la 396 stații de tratare apă se efectuează controlul înregistrării documentelor.

Conform informațiilor furnizate de inspectorii sanitari, furnizorii de apă efectuează monitorizarea operațională la 412 stații, iar la 391 stații de tratare apă DSP-urile realizează monitorizarea de audit.

Exemple de județe unde furnizorii de apă nu realizează monitorizarea operațională a stațiilor de tratare apă: Brașov, Buzău, Călărași, Cluj, Dâmbovița, Dolj, Gorj, Harghita, Mureș, Neamț, Olt, Sibiu, Vaslui, Vrancea.

Exemple de județe unde DSP-urile nu efectuează monitorizarea de audit: Argeș, Brașov, Buzău, Cluj, Dolj, Hunedoara, Mureș, Neamț, Vaslui, Vâlcea.

La stațiile de tratare apă s-au înregistrat: o reclamație de la un operator și 20 reclamații de la consumatori și s-a consemnat faptul că la 254 stații există diverse probleme, la 190 stații fiind necesară luarea măsurilor imediate.

Reprezentanții DSP-urilor au constatat că la 256 stații au fost soluționate problemele identificate la controlul precedent.

* Inspectorii sanitari au verificat **588 rețele de distribuție a apei potabile** și au constatat că la 447 rețele se efectuează controlul înregistrărilor documentelor.

Furnizorii de apă asigură controlul monitorizării operaționale la 453 rețele. Exemple de județe unde operatorii nu efectuează monitorizarea operațională: Brașov, Buzău, Călărași, Dolj, Gorj, Mureș, Olt, Prahova, Sibiu, Vrancea.

DSP-urile realizează controlul monitorizării de audit la 421 rețele. Exemple de județe unde DSP-urile nu efectuează controlul monitorizării de audit: Argeș, Brașov, Buzău, Dolj, Hunedoara, Mureș, Vaslui.

* În procesul de tratare al apei potabile 431 dintre stații se utilizează **produse biocide** (de ex. hipoclorit de sodiu, clor lichid). Raportat la avizul emis de Comisia Națională pentru Produse Biocide, inspectorii sanitari nu au identificat neconformități privind etichetarea, modul de ambalare și capacitatea produselor biocide, precum și în ceea ce privește utilizarea acestora, fiind respectate prevederie art. 17(5) și ale art. 69 din Regulamentul nr. 528/2012 privind termenii și condițiile din autorizație

Principalele **deficiențe** legate de utilizarea produselor biocide:

* la cinci operatori de apă inspectorii sanitari au identificat lipsa produselor dezinfectante pentru apa potabilă;
* doi operatori de apă nu au pus la dispoziția inspectorilor sanitari documente privind produsele biocide folosite pentru dezinfecție;
* patru operatori de apă nu respectă prevederile art. 17(5) din Regulamentul nr. 528/2012 privind termenii și condițiile din avizele produselor biocide.
* Inspectorii sanitari din 16 județe au verificat **112 fântâni publice** care deservesc 5.799 locuitori și au identificat ca principale **neconformități** la fântânile publice:
* pereții fântânii nu sunt prevăzuți cu ghizduri cu înălțime de 70-100 cm;
* fântâna nu este dotată cu acoperiș;
* lipsa protecției cu capac a fântânii.
* Inspectorii sanitari au prelevat **773 probe de apă potabilă**, dincare **24% dintre probe sunt neconforme** din punct de vedere a parametrilor microbiologici, **15% sunt probe neconforme** din punct de vedere a parametrilor chimici și **39% sunt probe neconforme** din punct de vedere a parametrilor indicatori, conform prevederilor legale în vigoare.
* Exemple de **neconformităţi** identificate de inspectorii sanitari în cadrul acţiunii de control:

1. neasigurarea calitatii apei potabile, potrivit reglementarilor legale in vigoare;
2. lipsa autorizației sanitare de funcționare sau neavizarea anuală a acesteia;
3. neasigurarea dezinfecției eficiente a apei;
4. neefectuarea monitorizării operaționale și de audit;
5. nerespectarea regimului produselor biocide stabilit de normele în vigoare;
6. neconsemnarea consumului de reactivi utilizați pentru determinările zilnice;
7. starea degradată a pereților din zonele unde se efectuează clorinarea apei;
8. lipsa evidenței operațiunilor de spălare, curățare și dezinfecție a bazinelor de înmagazinare;
9. neîntocmirea regulamentului de exploatare, funcţionare şi întreţinere a instalaţiilor centrale de aprovizionare cu apă pentru consum uman;
10. nerespectarea Planului de monitorizare a calității apei;
11. neîntocmirea registrului de sesizări;
12. neasigurarea perimetrului complet de protecție sanitară;
13. neîntocmirea Programului de monitorizare a calității apei furnizate sau neavizarea de către DSP.

* Exemple de **măsuri dispuse** de inspectorii sanitari în cazul în care probele de apă au fost neconforme:
* avertizarea populației afectată, până la obținerea buletinelor de analiză care să ateste potabilitatea apei;
* verificarea sistemului automat de dozare a hipocloritului de sodiu;
* repetarea analizelor de laborator;
* interzicerea utilizării unei noi surse de apă până la verificarea calității acesteia și autorizarea sistemului;
* înlocuirea produsului biocid, cel existent fiind expirat;
* golirea, spălarea, dezinfecția rezervorului și/sau rețelei de distribuție;
* întreprinderea demersurilor necesare pentru achiziționarea unui sistem de demanganizare;
* identificarea și eliminarea cauzelor care au determinat neconformitățile pentru fiecare parametru;
* aplicarea măsurilor de remediere ce se impun în vederea restabilirii calității apei și conformării tuturor parametrilor de calitate la prevederile anexei nr.1 din OG nr. 7/2023;
* atenție sporită la dozarea substanței biocide pentru asigurarea parametrului clor rezidual liber în limitele normale;
* reevaluarea procesului de dezinfecție a apei, astfel încât apa furnizată populației să se conformeze la prevederile OG nr. 7/2023 pentru toți parametrii;
* oprirea stației, spălare dezinfecția bazinului, schimbarea masei filtrante cu pat cărbune activ și filtru;
* identificarea și luarea măsurilor de remediere a cauzelor care au stat la baza neconformității, clorinare eficientă și repetarea analizelor;
* achizitionare de produse biocide în vederea asigurării unei dezinfecții eficiente a apei distribuite în sistemul public;
* modificarea frecvenţei de monitorizare pentru parametrii cu depășiri, frecvenţă ce va fi menţinută până la restabilirea calităţii apei ca urmare a aplicării măsurilor corespunzătoare;
* asigurarea unei dezinfecții eficiente a apei distribuite;
* menținerea avertizării populației privind caracterul nepotabil al apei furnizate, prin informarea individuală a consumatorilor, până la autorizarea sistemului de apă;
* corectarea și monitorizarea dozelor de substanță clorigenă; identificare soluții/procedee pentru neutralizarea parametrului amoniu; informarea populatiei asupra riscului pentru sănătate pe care îl reprezintă consumul de apă contaminată chimic cu amoniu;
* corectarea și monitorizarea dozelor de substanță clorigenă;
* reglarea aparaturii de dozare a clorului;
* spălare și dezinfecție decantoare, filtre, rezervoare de înmagazinare; menținerea clorului rezidual liber în parametrii impuși de OG nr. 7/2023; reluarea alimentării cu apă curentă se va face doar după verificarea parametrilor de potabilitate prin analize de laborator;
* solicitare autorizație sanitară de funcționare cu program de conformare;
* utilizarea corespunzătoare a produselor biocide;
* instalarea unor filtre pentru încadrarea în parametrii de calitate;
* efectuarea dedurizării apei;
* punerea în funcțiune și exploatarea corespunzătoare a stației de tratare.

Pentru asigurarea protecţiei sănătăţii, inspectorii sanitari vor continua acţiunile de control privind verificarea condiţiilor de aprovizionare cu apă potabilă a localităţilor din mediul rural, la care au fost depistate deficienţe şi abateri de la prevederile legislative în vigoare.